佛說救拔焰口餓鬼陀羅尼經

                        唐三藏沙門大廣智不空奉詔譯

爾時，世尊，在迦毗羅城尼俱律那僧伽藍所，與諸比丘，并諸菩薩，無數衆會，前後圍遶，而為說法。

爾時，阿難，獨居靜處，念所受法。即於其夜，三更已後，見一餓鬼，名曰：焰口，其形醜陋，身體枯瘦，口中火然，咽如針鋒，頭髮蓬亂，爪牙長利，甚可怖畏，住阿難前，白阿難言：卻後三日，汝命將盡，即便生於餓鬼之中。

是時阿難，聞此語已，心生惶怖，問餓鬼言：若我死後，生餓鬼者，行何方便，得免斯苦。

爾時，餓鬼白阿難曰：汝於明日，若能布施百千那由他恒河沙數餓鬼，并百千婆羅門仙等，以摩伽陀國所用之斛，各施一斛飲食，并爲我供養三寶，汝得增壽，令我離於餓鬼之苦，得生天上。

阿難見此焰口餓鬼，身形羸瘦，枯燋極醜，口中火然，咽如針鋒，頭髮蓬亂，毛爪長利，又聞如是不順之語，甚大驚怖，身毛皆豎。即從座起，疾至佛所，五體投地，頂禮佛足，身體戰慄，而白佛言：願救我苦，所以者何，我住靜處，念所授法，見焰口餓鬼，而語我言：汝過三日，必當命盡，生餓鬼中。我即問言：云何令我得免斯苦。餓鬼答言：汝今若能施於百千那由他恒河沙數餓鬼，及百千婆羅門仙等種種飲食，汝得增壽。
世尊！我今云何能辦若干餓鬼仙人等食？

爾時世尊告阿難言：汝今勿怖，我有方便，令汝能施若干百千恒河沙數餓鬼，及諸婆羅門仙等種種飲食，勿生憂惱。

佛告阿難：有陀羅尼，名曰：無量威德自在光明殊勝妙力，若有誦此陀羅尼者，即能充足俱胝那由他百千恒河沙數餓鬼及婆羅門仙等上妙飲食，如是等衆，乃至一一皆得摩伽陀國所用之斛七七斛食。
阿難！我於前世作婆羅門時，於觀世音菩薩所，及世間自在威德如來所，受此陀羅尼，故能施與無量餓鬼及諸仙等種種飲食，令諸餓鬼，解脫苦身，得生天上。
阿難！汝今受持，福德壽命，皆得增長。

爾時世尊，即爲阿難說陀羅尼曰：

曩莫薩嚩（无可切）多他（引）伽跢（引一）嚩路（引）枳帝（二）唵（引三） 三（去聲）婆囉三婆囉吽（引四）
namah sarwa tathāgatāwalokite om sambhara sambhara hūm.

佛告阿難：若有善男子善女人，欲求長壽，福德增榮，欲速滿足檀波羅蜜，每於晨朝，及一切時，悉無障礙，取一淨器，盛以淨水，置少飯糗（qiǔ），及諸餅等，以右手持器，誦前陀羅尼滿七遍。然後稱四如來名號：

曩謨（引）婆（去聲）誐嚩帝（一） 鉢囉（二合）部（引）多囉怛曩（二合引）耶多他（引)伽跢(引)也。
namo  bhagawate  prabhūta-ratnāya  tathāgatāya.
(此云多寶如來)
由稱多寶如來名號加持故，能破一切諸鬼，多生已來，慳悋惡業，即得福德圓滿。

曩謨（引）婆誐嚩帝（一） 素嚕（引）播（引）耶 多他（引）伽跢（引）耶（二）。
namo  bhagawate  su-rūpāya  tathāgatāya.
(此云妙色身如來)
由稱妙色身如來名號加持故，能破諸鬼醜陋惡形，即得色相具足。

曩謨（引）婆誐嚩帝 尾補羅誐（引）怛囉（二合引）也怛他（引）伽跢（引）也（二）。
namo  bhagawate  wipula-gātrāya  tathāgatāya.
(此云廣博身如來)
由稱廣博身如來名號加持故，能令諸鬼咽喉寬大，所施之食，恣意充飽。

曩謨（引）婆誐嚩帝（一） 阿（上聲）婆（去聲）孕迦囉（引）也  怛他（引）伽跢（引）也（二）。
namo  bhagawate  abhayam-karāya  tathāgatāya.
(此云離怖畏如來)
由稱離怖畏如來名號加持故，能令諸鬼，一切恐怖，悉皆除滅，離餓鬼趣。

佛告阿難：若族姓善男子等，既稱四如來名號加持已，彈指七遍，取於食器，於淨地上，展臂瀉之。作此施已，於其四方，百千那由他恒河沙數餓鬼前，各有摩伽陀國七七斛食，受此食已，悉皆飽滿。是諸鬼等，悉捨鬼身，生於天上。
阿難：若有比丘，比丘尼，優婆塞，優婆夷，常以此密言及四如來名號，加持飲食施鬼，便能具足無量福德，則同供養百千俱胝如來功德等無差別，壽命延長，增益色力，善根具足，一切非人，夜叉羅剎，諸惡鬼神，不敢侵害。又能成就無量福德壽命。若欲施諸婆羅門仙等，以淨飲食，滿盛一器。即以前密言加持二七遍（十四遍），投於淨流水中，如是作已，即爲以天仙美妙之食，供養百千俱胝恒河沙數婆羅門仙。彼諸仙人，得加持食故，以密言威德，各各成就，根本所願，諸善功德，各各同時發誓願言：願施食人，壽命延長，色力安樂。又令其人，心所見聞，正解清淨，具足成就，梵天威德，行梵天行，又同供養百千恒河沙數如來功德，一切冤讎，不能侵害。
若比丘，比丘尼，優婆塞，優婆夷，欲供養佛法僧寶，應以香華及淨飲食，以前密言，加持二十一遍，奉獻三寶。是善男子善女人，則成以天餚膳上味，奉獻供養滿十方界佛法僧寶，亦為讚歎勸請隨喜功德，恒為諸佛憶念稱讚，諸天善神恒來擁護，即為滿足檀波羅蜜。

阿難！汝隨我語，如法修行，廣宣流布，令諸衆生，普得見聞，獲無量福，是名救拔焰口餓鬼及苦衆生陀羅尼經，以是名字，汝當奉持。一切大衆，及阿難等，聞佛說已，一心信受，歡喜奉行。



